Ghiță a concurat cu umbra lui Ghiță până a obținut 120 de milioane RON, adică un contract pe fonduri europene încheiat cu Ministerul Educației. Asta s-a întâmplat în 2013, iar contractul, semnat în prezența premierului Victor Ponta, viza informatizarea școlilor românești în cadrul programului guvernamental “Internet în școala ta”. Acum, DNA anchetează afacerea, dar RISE a identificat un personaj-cheie în filmul licitației.

Au participat două consorții. Asesoft Internațional, compania fanion a familei Ghiță, făcea parte din cel care a pierdut. Câștigătorul, în schimb, includea firma Avitech Co al cărei sediu a fost luat cu asalt ieri de procurorii DNA. În același dosar, tot ieri, au fost percheziții și la 2K Telecom, firma fratelui mai mic al lui Sebastian Ghiță.

Avitech Co are proprietari ascunși în Cipru, dar RISE a relatat că directorul tehnic al companiei a fost un domn pe nume Ciprian Constantin Ghioc, originar din Ploiești și fost angajat al grupului Asesoft în perioada 2003-2008.

Soția domnului Ghioc, Mirela, este și ea directoare economică chiar la 2K Telecom (percheziționată ieri, la pachet cu Avitech Co), dar și beneficiară a unui împrumut personal de 30.000 RON, acordat chiar de fondatorul grupului IT, mogulul Sebastian Ghiță. Detalii, AICI.

Cu Ciprian Ghioc mai facem un salt în timp, în noiembrie 2009, atunci când, în calitate de șef al Agenției pentru Protecția Mediului, acesta punea un alt contract IT de 20 de milioane de euro direct în brațele firmelor Asesoft și Teamnet, pe atunci controlate la vedere de Sebastian Ghiță. Acel contract a fost acordat prin procedura de “licitație restrânsă accelerată” și avea ca scop implementarea Sistemului Integrat de Mediu. În acel moment, ministrul interimar al Mediului era Elena Udrea​. Detalii, AICI.

În prezent, sub guvernul Ponta, Ciprian Ghioc este directorul general al Autorității de Management a POS Mediu – organismul care stabileşte strategia de alocare a fondurilor europene pentru sectorul de mediu, subordonat Ministerului Mediului. Și la această instituție există un contract cu una dintre firmele platformei Ghiță, Insoft, care a vândut “aplicații IT pentru asigurarea funcționalității resurselor informatice ale AM POS Mediu” în septembrie 2012.

Directorul Ciprian Ghioc a fost cercetat preliminar în dosarul “Tahal”, instrumentat la DNA, în care au fost trimiși în judecată toate subsidiarele din România ale grupului israelian Tahal, precum și înalți funcționari din cadrul AM POS Mediu. Toți aceștia sunt acuzați de corupție și deturnare de fonduri europene. Detalii, AICI.

Citiți și:

Cum funcționează fabrica de bani a lui Sebastian Ghiță

Sebastian Ghiță și-a dat 20 de milioane de euro pe mâna Elenei Udrea

Ministerul fantomelor mici și mijlocii